CELEX: 32013D0116
Language: fi
Date: 2013-03-05 00:00:00
Title: 2013/116/EU: Neuvoston täytäntöönpanopäätös, annettu 5 päivänä maaliskuuta 2013 , luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä

7.3.2013   
            
            
               FI
            
            
               Euroopan unionin virallinen lehti
            
            
               L 64/4
            
         NEUVOSTON TÄYTÄNTÖÖNPANOPÄÄTÖS,
   annettu 5 päivänä maaliskuuta 2013,
   luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä
   (2013/116/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Alankomaiden kuningaskunta pyysi kirjeissään, jotka komissio kirjasi saapuneiksi 12 päivänä heinäkuuta 2012 ja 4 päivänä lokakuuta 2012, lupaa ottaa käyttöön direktiivin 2006/112/EY 193 artiklasta poikkeava erityistoimenpide, joka koskee sitä, kuka on arvonlisäverovelvollinen.
            
         
               (2)
            
            
               Komissio antoi direktiivin 2006/112/EY 395 artiklan 2 kohdan mukaisesti Alankomaiden kuningaskunnan pyynnön tiedoksi muille jäsenvaltioille 17 päivänä lokakuuta 2012 päivätyllä kirjeellä. Komissio ilmoitti Alankomaiden kuningaskunnalle 19 päivänä lokakuuta 2012 päivätyllä kirjeellä, että se on saanut kaikki pyynnön arviointia varten tarpeellisina pitämänsä tiedot.
            
         
               (3)
            
            
               Direktiivin 2006/112/EY 193 artiklassa säädetään yleisenä sääntönä, että tavaroita luovuttava tai palveluita suorittava verovelvollinen on velvollinen maksamaan arvonlisäveron veroviranomaisille. Alankomaiden kuningaskunnan pyytämän poikkeuksen tarkoituksena on siirtää tietyissä olosuhteissa arvonlisäveron maksamisvelvollisuus tiettyjen tavaroiden, erityisesti matkapuhelinten, integroitujen piirien, pelikonsolien ja mobiilikäyttöön tarkoitettujen tietokoneiden, luovutusten vastaanottajalle.
            
         
               (4)
            
            
               Alankomaiden kuningaskunnan mukaan suuri määrä näiden tuotteiden kauppiaista harjoittaa petollista toimintaa myymällä näitä tuotteita maksamatta veroviranomaisille niistä arvonlisäveroa. Näiden toimijoiden asiakkailla on kuitenkin oikeus saada arvonlisäveroverovähennys, koska niillä on hallussaan pätevä lasku. Aggressiivisimmissa tapauksissa tavarat luovutetaan useaan kertaan maksamatta arvonlisäveroa (karusellipetos). Hollannin verotutkintaviranomaiset ovat panneet tässä yhteydessä merkille, että petoksissa on siirrytty matkapuhelimista ja integroiduista piireistä pelikonsoleihin ja mobiilikäyttöön tarkoitettuihin tietokoneisiin liittyviin petoksiin.
            
         
               (5)
            
            
               Määräämällä henkilö, jolle tavarat luovutetaan, arvonlisäverovelvolliseksi direktiivin 2006/112/EY 193 artiklasta poiketen, poistettaisiin mahdollisuus tällaiseen veronkierron muotoon.
            
         
               (6)
            
            
               Jotta varmistettaisiin poikkeuksen tehokkuus ja estettäisiin se, että tällaiset veropetokset siirtyvät vähittäismyyntitasolle tai muihin tuotteisiin, Alankomaiden kuningaskunnan olisi otettava käyttöön asianmukaiset valvonta- ja selontekovelvoitteet. Lisäksi vähimmäisveroperusteen kynnysarvolla pitäisi pienentää sitä riskiä, että petokset siirtyvät vähittäiskauppaan.
            
         
               (7)
            
            
               Lupa olisi voimassa vain hyvin lyhyen aikaa, koska edelleen on epäselvää, miten käännetty verovelvollisuus vaikuttaa arvonlisäverojärjestelmien toimintaan sitä soveltavissa tai muissa jäsenvaltioissa. Luvan päättymispäivä on sama kuin matkapuhelimille ja integroiduille piireille myönnettyjen samankaltaisten poikkeusten päättymispäivä, jotta tulevaisuudessa voidaan kehittää kattavampaa ja yhdenmukaisempaa petostentorjuntapolitiikkaa.
            
         
               (8)
            
            
               Poikkeus ei vaikuta kielteisesti arvonlisäverosta saataviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Alankomaiden kuningaskunnalle annetaan lupa nimetä arvonlisäverovelvolliseksi verovelvollinen, jolle luovutetaan seuraavia tavaroita:
   
               a)
            
            
               matkapuhelimia, jotka ovat toimiluvan saaneissa verkoissa käytettäviksi tarkoitettuja tai tällaiseen käyttöön muunnettuja laitteita, joita käytetään tietyillä taajuuksilla ja joilla voi myös olla muita käyttötarkoituksia;
            
         
               b)
            
            
               integroituja piirejä, kuten mikroprosessoreja ja keskusyksikköjä tilassa, jossa ne ovat, ennen kuin ne asennetaan loppukäyttäjille tarkoitettuihin tuotteisiin;
            
         
               c)
            
            
               pelikonsoleita, jotka on objektiivisten ominaisuuksiensa tai pääasiallisten toimintojensa puolesta tarkoitettu video- tai muiden tietokonepelien pelaamiseen ja joilla voi myös olla muita käyttötarkoituksia;
            
         
               d)
            
            
               kannettavia tietokoneita ja taulutietokoneita.
            
         Poikkeusta sovelletaan sellaisiin tavaroiden luovutuksiin, joiden veroperuste on vähintään 10 000 euroa.
   2 artikla
   Edellä 1 artiklassa säädetty poikkeus edellyttää, että Alankomaiden kuningaskunta ottaa käyttöön asianmukaiset ja tehokkaat valvonta- ja selontekovelvoitteet sellaisten verovelvollisten osalta, jotka luovuttavat tavaroita, joihin sovelletaan tämän päätöksen mukaista käännettyä verovelvollisuutta.
   3 artikla
   Tämä päätös tulee voimaan päivänä, jona se annetaan tiedoksi.
   Tämän päätöksen voimassaolo päättyy joko 31 päivänä joulukuuta 2013 tai päivänä, jona unionin säännöt, joilla kaikkien jäsenvaltioiden sallitaan toteuttaa tällaisia direktiivin 2006/112/EY 193 artiklasta poikkeavia toimenpiteitä, tulevat voimaan, jos viimeksi mainittu päivä on aikaisempi.
   4 artikla
   Tämä päätös on osoitettu Alankomaiden kuningaskunnalle.
   
      Tehty Brysselissä 5 päivänä maaliskuuta 2013.
      
         
            Neuvoston puolesta
         
         
            Puheenjohtaja
         
         M. NOONAN
      
   
   
      (1)  EUVL L 347, 11.12.2006, s. 1.